წყალდიდობა ჩრდილოეთ მაკედონიაში (2016)
წყალდიდობა ჩრდილოეთ მაკედონიაში — სტიქიური უბედურება, რომელიც გამოიწვია 2016 წლის 6-7 აგვისტოს კოკისპირულმა წვიმებმა. ყველაზე მეტად დაზარალდა ქვეყნის დედაქალაქი სკოპიე, რომლის ჩრდილოეთი და ცენტრალური ნაწილი პრაქტიკულად წყლით დაიფარა. ხანგრძლივმა წვიმებმა გადარეცხა ქალაქის გარშემო მდებარე წრიული გზა. წყლის ნაკადმა რამდენიმე მანქანა გადაიტანა ასობით მეტრზე. წყალდიდობის შედეგად დაიღუპა 20 ადამიანი, რომელთა უმრავლესობამ ვერ მოასწრო მანქანებიდან გადმოსვლა. ათობით ადამიანმა მიიღო ტრავმა. ჩრდილო-დასავლეთ მაკედონიაში გაითიშა ელექტროენერგია, რამდენიმე სოფელი მოწყდა გარესამყაროს. წვიმის მაქსიმუმი დაფიქსირდა 6 აგვისტოს 17:30 საათიდან 7 აგვისტოს 9:30 საათამდე. ადგილობრივი ჰიდრომეტრცენტრის ცნობით ერთი ღამის განმავლობაში ქვეყანაში მოვიდა ნალექების ერთი თვის ნორმა. წყლის დონემ სხვადასხვა უბნებზე 1,5 მეტრით აიწია. ქარის სიჩქარე შეადგენდა 70 კმ/სთ-ს. 8 აგვისტო ქვეყანაში გლოვის დღედ გამოცხადდა. ქვეყნის მთავრობამ საგანგებო მდგომარეობა გამოაცხადა სკოპიეში და ტეტოვოში. სამაშველო სამუშაოებში ჩაერთო ქვეყნის არმია.